**Željka Kovačević Andrijanić** (Rijeka, 18. prosinca 1971.) je hrvatska književnica, voditeljica brojnih kulturnih, humanitarnih i inih manifestacija i organizatorica istih (1990.–...) te televizijska i radijska novinarka i voditeljica, novinarka u tiskovinama i na portalima informativnog i stručnog karaktera (1990.–2007.)

Piše poeziju i prozu za odrasle i za djecu, eseje, književne kritike i recenzije.

Na Filozofskom fakultetu Sveučilišta u Rijeci najprije je diplomirala *Predškolski odgoj*, potom na Učiteljskom fakultetu *Razrednu nastavu*, a trenutačno je doktorandica-apsolventica *Poslijediplomskog sveučilišnog znanstvenog doktorskog studija pedagogije* na Odsjeku za pedagogiju Filozofskog fakulteta Sveučilišta u Zagrebu. Diplomirala je i *Grafički dizajn* pri Cambridge International Education Center Ivora – Obrazovni centar Rijeka.

Životopis
---------

1987. godine, kao petnaestogodišnjakinja, u prvom razredu srednje škole, primljena je u Riječko književno i naučno društvo kao dotad, i nakon toga, najmlađi član.

1988. godine izabrana je za člana predsjedništva RKND-a. Iste godine, u dobi od 16 godina, RKND objavljuje njezinu prvu zbirku poezije.

1990. godine primljena je u Hrvatsko književno-znanstveno društvo Rijeka. Te godine na anonimnom natječaju HKZD-a osvaja 3. mjesto sa zbirkom poezije "Nježni stihovi", koja biva objelodanjena nekoliko mjeseci kasnije.

1993. godine u izdanju Biblioteke VAL CDM-a objavljena je njezina treća knjiga poezije "U njedrima oluje".

2009. godine u nakladi Društva hrvatskih književnika-Ogranka u Rijeci objavljena joj je četvrta knjiga, pod naslovom "Grad zatočenih prolaznika".

Njezin roman "Ulica neriješenih zagonetki" danju je svjetlost ugledao 2011. godine, kao i 2. dopunjena i izmijenjena izdanja zbirki poezije "U njedrima oluje" i "Grad zatočenih prolaznika".

2012. godine objavljena je i njezina zbirka poezije "Miris zelenih jabuka / Dnevnik jedne ljubavi".

Bila je članica je Društva hrvatskih književnika – Ogranka u Rijeci do 19. rujna 2013. kada je zatražila brisanje iz članstva.

Poezija i proza objavljivani su joj u brojnim zbornicima i časopisima za književnost i kulturu: časopisu za književnost i umjetnost "Književnost uživo" u e-nakladi "Studija TiM" i Udruge "Katapult", časopisima za književnost i književne prosudbe "Književna Rijeka" Društva hrvatskih književnika – Ogranka u Rijeci, "Godišnjaku" Riječkog književnog i naučnog društva, zbornicima Hrvatskog književno-znanstvenog društva – Rijeka: "Pozdrav", "Susreti", "Sunce", "Plovidba", "Biografske minijature", časopisu za književnost "RiVal" Centra društvenih djelatnosti mladih, zbirkama-antologijama "Mlada Rijeka u stihu" (urednik: prof. dr. sc. Goran Kalogjera) i "Dan velikih valova (urednici: Urem, M.; Ušljbrka, G.; Zagorac, M.), "Školskim novinama", internet-portalima "Magazin GKR" i "Webstilus", karlovačkim časopisima za kulturu i umjetnost "Svjetlo" i "Forum" i drugdje.
Nastupala je na nizu književnih tribina i manifestacija te gostovala u brojnim televizijskim i radio emisijama.

Kao glavna urednica nakladničkih kuća T3 I.D.E.M.O. MEDIA, Verba d.o.o. i  VENERUS (2009.–2012.), uredila je tridesetak knjiga poezije i proze domaćih autora.

Osim u književnost, "zaljubljena" u znanost i znanstvena istraživanja, Kovačević Andrijanić piše i objavljuje znanstvene i stručne radove, recenzije i osvrte (pedagogija) te aktivno sudjeluje na međunarodnim i državnim znanstvenim i stručnim skupovima pedagoga, psihologa i odgajatelja.

Volonterka je u riječkoj Humanitarnoj udruzi Oaza (odgojno-obrazovni i socijalni rad; voditeljica programa za djecu predškolske i rane školske dobi, članica stručnog tima za profesionalnu orijentaciju učenika osmih razreda osnovne škole i voditeljica stručnog pedagogijsko-psihologijskog osposobljavanja volontera Udruge – trenutačno na rodiljnoj stanci).

Uz pedagogiju i književnost, njezina velika ljubav su i novinarstvo odnosno "voditeljstvo". S medijima se, u svojstvu voditeljice i novinarke, prvi put susreće kao osamnaestogodišnjakinja 1990. godine na prvoj riječkoj neovisnoj televiziji TvRi (1990.-1991.). Zatim je, nakon stanke, uslijedio novinarsko-voditeljski rad na riječkom SVid radiju (1998.-1999.), pa nakon nove stanke tromjesečno voditeljsko-novinarsko volontiranje na Kanalu Ri (2005.), da bi potom godinu dana provela na Radiju Trsat kao glavna urednica (2005.-2006.), voditeljica i novinarka te zatim pisala za portal R1 Regionalne radio mreže R1 (2007.).

Nakon toga bila je voditeljica odnosa s javnošću nakladničkih kuća T3 I.D.E.M.O. MEDIA, Verba d.o.o. i Venerus(2009.–2012.), u kojima je, osim poslova voditeljice odnosa s javnošću, volonterski obavljala i poslove glavne književne urednice, grafičke dizajnerice, lektorice, redaktorice i korektorice te bila osoba zadužena za organizaciju i vođenje programa predstavljanja novih izdanja navedenih nakladničkih kuća, kao i organizaciju predstavljanja na sajmovima knjiga i drugdje, za distribuciju, itd...

Od 2006. godine bila je članica Društva hrvatskih književnika – Ogranka u Rijeci, a od siječnja 2011. do 19. rujna 2013. godine (kad je zatražila brisanje iz članstva) bila je voditeljica odnosa s javnošću DHK – Ogranka u Rijeci te članica uredništva časopisa za književnost i književne prosudbe "Književna Rijeka", u svojstvu lektorice, redaktorice, grafičke dizajnerice, tehničke urednice i korektorice.

Udana je i majka je četvero djece.

Dosad objavljeno
----------------

* *Udvoje* (1988.), zbirka poezije. Rijeka, Riječko književno i naučno društvo
* *Nježni stihovi* (1991.), zbirka poezije. Rijeka, Hrvatsko književno i znanstveno društvo Rijeka
* *U njedrima oluje* (1993.), zbirka poezije. Rijeka, Biblioteka VAL CDM.
* *Grad zatočenih prolaznika* (2009.), zbirka poezije. Rijeka, Društvo hrvatskih književnika - Ogranak u Rijeci.
* *Ulica neriješenih zagonetki* (2011.), roman. Rijeka, VENERUS.
* *U njedrima oluje* (2011.), zbirka poezije - 2. izmijenjeno i dopunjeno izdanje. Rijeka, VENERUS.
* *Grad zatočenih prolaznika]* (2011.), zbirka poezije - 2. izmijenjeno i dopunjeno izdanje. Rijeka, VENERUS.
* *Miris zelenih jabuka / Dnevnik jedne ljubavi* (2012.), izbor ljubavne poezije. Rijeka, VENERUS.

Poezija i proza
---------------

* *Književna Rijeka*, časopis za književnost i književne prosudbe. Rijeka, DHK-Ogranak u Rijeci
* *Dan velikih valova*, proza i poezija Rivalova naraštaja s bibliografijom; ur. Mladen Urem. Rijeka, 2001.
* *RiVal*, časopis za književnost. Rijeka, Centar društvenih djelatnosti mladih
* *Susreti*, zbornik Hrvatskog književno-znanstvenog društva. Rijeka, HKZD
* *Sunce*, zbornik Hrvatskog književno-znanstvenog društva. Rijeka, HKZD
* *Plovidba*, zbornik Hrvatskog književno-znanstvenog društva. Rijeka, HKZD
* *Biografske minijature*, zbornik Hrvatskog književno-znanstvenog društva. Rijeka, HKZD
* *Godišnjak*, zbornik Riječkog književnog i naučnog društva. Rijeka, RKND
* *Svjetlost*, književni časopis, Karlovac
* *Forum*, književni časopis, Karlovac
* *Književnost uživo*, časopis za književnost i umjetnost. Rijeka, Studio TiM & Udruga Katapult
* *Webstilus*, portal za pisce, umjetnike, novinare i znanstvenike, itd.

Vanjske poveznice
-----------------

* Željka Kovačević Andrijanić Arhivirano 2009-11-22 na Wayback Machine-u
* Smashwords: Željka Kovačević Andrijanić
* GoodReads: Books by Željka Kovačević Andrijanić
* GoodReads: Željka Kovačević Andrijanić
* Galerija: Predstavljanje romana "Ulica neriješenih zagonetki" Željke Kovačević Andrijanić Arhivirano 2014-01-09 na Wayback Machine-u
* Predstavljena "Ulica neriješenih zagonetki" Željke Kovačević Andrijanić[*mrtav link*]